3. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ แบ่งออกเป็น 3 ประเภท คือ

ประเภทที่ 1. การลงทุน

ประกอบด้วย 3 สายธุรกิจหลัก คือ.-

  1. สายธุรกิจจัดจำหน่าย บริษัทในกลุ่มที่บริษัทร่วมลงทุน
  มีทั้งบริษัทที่ดำเนินธุรกิจจัดจำหน่ายสินค้าอุปโภคบริโภค บริษัทขายตรง และบริษัทตัวแทนการขาย
  เช่น

-   บริษัท สหพัฒนพิบูล จำกัด (มหาชน) เป็นผู้จัดจำหน่ายสินค้าบริโภคต่าง ๆ เช่น ผงซักฟอกเปา
    น้ำยาล้างจานไลปอนเอฟ สบู่โคโดโม บะหมี่กึ่งสำเร็จรูปมาม่า เป็นต้น

-   บริษัท ไอ.ซี.ซี. อินเตอร์เนชั่นแนล จำกัด (มหาชน) เป็นผู้จัดจำหน่ายสินค้าประเภทต่าง ๆ
    เช่น เสื้อผ้า เครื่องสำอาง รองเท้า อุปกรณ์กีฬา เป็นต้น

-   บริษัท เบทเตอร์เวย์ (ประเทศไทย) จำกัด เป็นบริษัทขายตรงเครื่องสำอาง “Mistine”

  2. สายธุรกิจการผลิต บริษัทในกลุ่มที่บริษัทร่วมลงทุน ผลิตสินค้าหลายประเภท เช่น สิ่งทอ
  และเครื่องนุ่งห่ม สินค้าอุปโภคบริโภค เครื่องหนัง เครื่องใช้ไฟฟ้า เครื่องสำอาง
  บรรจุภัณฑ์พลาสติก เช่น

-   บริษัท ไลอ้อน (ประเทศไทย) จำกัด เป็นผู้ผลิตสินค้าอุปโภค เช่น ผงซักฟอก แชมพู
    น้ำยาล้างจาน สบู่ ยาสีฟัน ผ้าอนามัย เป็นต้น

-   บริษัท อินเตอร์เนชั่นแนลแลบบอราทอรี่ส์ จำกัด เป็นผู้ผลิตเครื่องสำอาง

-   บริษัท ธนูลักษณ์ จำกัด (มหาชน) เป็นผู้ผลิตเสื้อผ้าสำเร็จรูป และเครื่องหนังภายใต้ยี่ห้อ
    “Arrow”, “Guy Laroche” เป็นต้น

-   บริษัท ไทยเพรซิเดนท์ฟูดส์ จำกัด (มหาชน) เป็นผู้ผลิตบะหมี่กึ่งสำเร็จรูป “มาม่า” เป็นต้น

-   บริษัท ไทยวาโก้ จำกัด(มหาชน) เป็นผู้ผลิตชุดชั้นในสตรี และเสื้อผ้าสำเร็จรูป “Wacoal”,
    “Guy Laroche”, “Enfant” เป็นต้น

-   บริษัท ฮูเวอร์อุตสาหกรรม (ประเทศไทย) จำกัด เป็นผู้ผลิตบรรจุภัณฑ์พลาสติก และโลหะ
    สำหรับเครื่องสำอาง

-   บริษัท ไทยทาเคดะเลซ จำกัด
    เป็นผู้ผลิตผ้าลูกไม้ถักซึ่งใช้เป็นส่วนประกอบในการผลิตชุดชั้นในสตรี

  3. สายธุรกิจบริการและอื่น ๆ บริษัทได้ขยายการลงทุนไปยังธุรกิจอื่น ๆ ซึ่งเป็นธุรกิจที่มีศักยภาพ
  และให้ผลตอบแทนที่น่าพอใจในระยะยาว ธุรกิจอื่น ๆ เหล่านี้จะมีทั้งบริษัทที่อยู่ในสายงานบริการ
  บริษัทลงทุน(Investment Company) บริษัทพัฒนาที่ดิน ฯลฯ เช่น

-   บริษัท พิทักษ์กิจ จำกัด ประกอบธุรกิจให้บริการรักษาความปลอดภัย รับเหมาก่อสร้าง
    และให้บริการในงานอื่น ๆ

-   บริษัท ฟาร์อีสท์ ดี ดี บี จำกัด(มหาชน) ประกอบธุรกิจรับจ้างผลิตโฆษณา

-   บริษัท อีสเทิร์นไทยคอนซัลติ้ง 1992 จำกัด ประกอบธุรกิจเกี่ยวกับ สิ่งแวดล้อม
    รับตรวจวิเคราะห์คุณภาพน้ำ และอากาศ รับเป็นผู้ควบคุมระบบบำบัดน้ำเสีย และผลิตน้ำประปา

-   บริษัท สหโคเจน (ชลบุรี) จำกัด ประกอบธุรกิจผลิต และจำหน่ายไฟฟ้าและไอน้ำ

  ประเภทที่ 2. การเช่าและบริการ

  ในส่วนของการเช่าและบริการ บริษัทฯ แบ่งประเภทไว้ดังนี้

  1. บริการด้านคำปรึกษา แนะนำ วางแผนด้านธุรกิจ การจัดการ และ การดำเนินโครงการใหม่
  ๆ แก่บริษัทร่วมในกลุ่มสหพัฒน์ โดยบริษัทฯ จะได้รับค่าตอบแทนในรูปของค่ารับปรึกษาธุรกิจ
  และบริการ

  2. บริการด้านเครื่องหมายการค้า

  เครื่องหมายการค้าต่างประเทศ บริษัทฯ
  เป็นผู้ได้ลิขสิทธิ์เครื่องหมายการค้าของผลิตภัณฑ์ที่มีชื่อเสียงในต่างประเทศ
  และได้ทำสัญญายินยอมให้บริษัทร่วมในกลุ่มใช้เครื่องหมายการค้าดังกล่าว ทำการผลิต
  และจำหน่ายสินค้ายี่ห้อต่าง ๆ เช่น Guy Laroche, Elle, Absorba ฯลฯ เป็นต้น
  โดยบริษัทฯ จะได้รับค่าตอบแทนในรูปลิขสิทธิ์รับ

  เครื่องหมายการค้าในประเทศ บริษัทฯ เป็นผู้ออกแบบและจดทะเบียน
  เครื่องหมายการค้าต่อกรมทรัพย์สินทางปัญญา กระทรวงพาณิชย์
  ตามประเภทของผลิตภัณฑ์และได้ทำสัญญายินยอมให้บริษัทร่วมในกลุ่มใช้เครื่องหมายการค้าดังกล่าว
  ทำการผลิต และจำหน่ายสินค้ายี่ห้อต่าง ๆ เช่น กุลสตรี , Rain Flower , Bionic,
  Homecare และ Flore เป็นต้น โดยบริษัทฯ จะได้รับค่าตอบแทนในรูปค่าเช่ารับ

  3. การเช่าและบริการในโครงการสวนอุตสาหกรรม

  บริษัทฯ ได้ดำเนินธุรกิจพัฒนาที่ดินเพื่อการอุตสาหกรรม โดยจัดดำเนินการโครงการอุตสาหกรรม
  ที่ประกอบด้วยการให้เช่าที่ดิน อาคาร ระบบสาธารณูปโภคพื้นฐาน สิ่งอำนวยความสะดวก และ
  บำรุงรักษา ไว้รองรับการขยายตัวของโรงงานของบริษัทร่วมในกลุ่มต่าง ๆ เช่น
  บริการบำบัดน้ำเสีย บริการรักษาพยาบาล ฯลฯ เป็นต้น นอกจากนี้ บริษัทฯ
  ได้รับสัมปทานประกอบกิจการไฟฟ้า ณ โครงการสวนอุตสาหกรรมเครือสหพัฒน์ - ศรีราชา
  จากกระทรวงมหาดไทย เมื่อ วันที่ 3 กรกฎาคม 2541 มีอายุ 10 ปี นับจากวันลงนาม
  และได้รับอนุญาตให้จำหน่ายกระแสไฟฟ้า ตั้งแต่กุมภาพันธ์ 2542 เป็นต้นไป

  ประเภทที่ 3. ธุรกิจด้านโครงการสวนอุตสาหกรรม

เพื่อเป็นการรองรับการขยายกำลังการผลิตของโรงงานต่าง ๆ ของ บริษัทร่วมในกลุ่ม
และเพื่อเป็นการสนองต่อนโยบายของรัฐบาล
ในการสนับสนุนการขยายตัวทางด้านอุตสาหกรรมให้กระจายออกไปยังส่วนภูมิภาค บริษัทฯ
จึงได้ดำเนินธุรกิจพัฒนาที่ดินเพื่อการอุตสาหกรรม โดยจัดดำเนินการโครงการสวนอุตสาหกรรม
ประกอบไปด้วยระบบสาธารณูปโภคพื้นฐานไว้รองรับการขยายตัวของโรงงานของบริษัทร่วมในกลุ่ม
และบริษัทที่ประสงค์ที่จะเข้ามาร่วมทุนกับบริษัทฯ โดยเริ่มจากโครงการสวนอุตสาหกรรมเครือสหพัฒน์
– ศรีราชา และได้พิจารณาเห็นว่าพื้นที่ใช้ประโยชน์ในโครงการสวนอุตสาหกรรมเครือสหพัฒน์ -
ศรีราชาเริ่มคับแคบ ไม่เพียงพอต่อการรองรับการขยายตัวต่อไป
รวมทั้งสิทธิประโยชน์ที่จะได้จากการขอรับการส่งเสริมการลงทุน
จึงได้มีการจัดหาพื้นที่ที่สามารถจะรองรับการขยายตัวได้เพิ่มขึ้น
รวมทั้งได้รับสิทธิประโยชน์เพิ่มขึ้นจากการส่งเสริมการลงทุน โดยประมาณปี 2531
บริษัทได้ดำเนินการจัดซื้อที่ดินในเขตตำบลนนทรี และตำบลวังดาล อำเภอกบินทร์บุรี
จังหวัดปราจีนบุรี ดำเนินการพัฒนาเป็นโครงการสวนอุตสาหกรรมเครือสหพัฒน์ - กบินทร์บุรี
นอกจากนั้นได้จัดซื้อที่ดินในเขตตำบลป่าสัก และตำบลเวียงยอง อำเภอเมืองลำพูน จังหวัดลำพูน
ดำเนินการพัฒนาเป็นโครงการสวนอุตสาหกรรมเครือสหพัฒน์ - ลำพูน ปัจจุบันทั้ง 2 โครงการ
ได้เปิดดำเนินการแล้ว และปลายปี 2532 บริษัทฯ ได้จัดซื้อที่ดิน ในเขตตำบลน้ำพุ อำเภอเมือง
จังหวัดราชบุรี เพื่อเตรียมพัฒนาเป็นโครงการสวนอุตสาหกรรมเครือสหพัฒน์-ราชบุรี
แต่ยังไม่ได้เริ่มดำเนินการ เนื่องจากปัญหาทางด้านสภาวะเศรษฐกิจของประเทศ
และปัญหาจากการจัดหาน้ำดิบเพื่อใช้ในโครงการ

บริษัทจะมีรายรับจากการขายพื้นที่ โดยบริษัทฯ ได้จัดทำโครงการสวนอุตสาหกรรมเครือสหพัฒน์ขึ้นมา
จำนวน 4 โครงการ คือ

1. โครงการสวนอุตสาหกรรมเครือสหพัฒน์ - ศรีราชา

  โครงการสวนอุตสาหกรรมเครือสหพัฒน์ - ศรีราชา ได้ก่อตั้งขึ้นเมื่อปี 2519
  โดยมีวัตถุประสงค์เพื่อสนองนโยบายของรัฐบาล
  ในการกระจายแหล่งอุตสาหกรรมไปยังส่วนภูมิภาค
  และเพื่อเป็นการรองรับการขยายตัวของบริษัทในกลุ่ม ปัจจุบันตั้งอยู่ในเขตเทศบาลตำบลแหลมฉบัง
  บริเวณหมู่ที่ 11 ตำบลหนองขาม และหมู่ที่ 1 ตำบลบึง อำเภอศรีราชา จังหวัดชลบุรี
  บนเนื้อที่ประมาณ 1,300 ไร่ มีบริษัทเข้ามาประกอบกิจการแล้วกว่า 72 บริษัท
  โดยโครงการนี้ได้ขอรับการส่งเสริมการลงทุนจากคณะกรรมการส่งเสริมการลงทุน
  และได้รับการส่งเสริมการลงทุน ประเภทกิจการเขตอุตสาหกรรม เขต 2.
  โดยมีระบบสาธารณูปโภค และสิ่งอำนวยความสะดวกในโครงการฯ ประกอบด้วย

-   โรงงานผลิตไฟฟ้าขนาดเล็กในพื้นที่โครงการฯ ขนาดกำลังการผลิต 123 เมกกะวัตต์
    โดยมีผลพลอยได้จากไอน้ำที่เหลือจากการผลิตไฟฟ้าแล้วจำหน่ายให้แก่โรงงานต่าง ๆ
    ภายในโครงการฯ

-   ระบบบำบัดน้ำเสียส่วนกลางที่สมบูรณ์แบบ ซึ่งได้รับเกียรติบัตรจากชมรมสภาวะแวดล้อมสยาม
    ในปี 2537 สามารถที่จะบำบัดน้ำเสียได้ตามมาตรฐานของกรมโรงงานอุตสาหกรรม ซึ่งในปี
    2542 ได้ดำเนินการขยายระบบเพิ่มขึ้น
    โดยสามารถที่จะรองรับการบำบัดน้ำเสียได้ประมาณวันละ 7,500 ลูกบาศก์เมตรต่อวัน

-   สนามบินซึ่งได้รับอนุญาตจากกรมการบินพาณิชย์
    สามารถใช้เดินทางไปยังโครงการสวนอุตสาหกรรมเครือสหพัฒน์ - กบินทร์บุรี
    และโครงการสวนอุตสาหกรรมเครือสหพัฒน์ - ลำพูน
    และสามารถที่จะใช้ให้เกิดประโยชน์แก่ส่วนราชการในการบินสำรวจท้องที่ อีกด้วย

-   ได้จัดตั้งเครือข่ายทางด่วนข้อมูล (Internet) โดยเปิดเป็น Gateway และ NODE
    สำหรับบริษัทในกลุ่ม

2. โครงการสวนอุตสาหกรรมเครือสหพัฒน์-กบินทร์บุรี

  โครงการสวนอุตสาหกรรมเครือสหพัฒน์ - กบินทร์บุรี ตั้งอยู่บนเนื้อที่ประมาณ 3,500 ไร่
  ในเขตอำเภอกบินทร์บุรี จังหวัดปราจีนบุรี โครงการฯ ได้รับการส่งเสริมการลงทุน
  จากคณะกรรมการส่งเสริมการลงทุน ประเภทกิจการเขตอุตสาหกรรม เขต 3. โครงการฯ
  นี้จัดตั้งขึ้นเมื่อปี 2532 โดยมีวัตถุประสงค์ เพื่อรองรับการขยายโรงงานของบริษัทในกลุ่ม
  และเพื่อรองรับการลงทุนในภาคอุตสาหกรรมที่มีแนวโน้มการขยายตัวที่สูงขึ้น
  และเพื่อเป็นการสร้างงานและส่งเสริมการกระจายรายได้ไปสู่ชนบท
  มีบริษัทเข้ามาประกอบกิจการแล้ว ประมาณ 28 บริษัท โดยมีสาธารณูปโภค
  และสิ่งอำนวยความสะดวกต่าง ๆ เช่น

-   อ่างเก็บน้ำที่สามารถสำรองน้ำดิบได้จำนวน 1,000,000 ลูกบาศก์เมตร

-   ระบบผลิตน้ำประปาที่มีกำลังการผลิต 4,200 ลูกบาศก์เมตร ต่อวัน

-   สถานีไฟฟ้าย่อยของการไฟฟ้าส่วนภูมิภาค ขนาด 50 X 2 เมกะวัตต์

-   ระบบบำบัดน้ำเสียส่วนกลาง สามารถบำบัดน้ำเสียได้วันละ 8,000 ลูกบาศก์เมตร

-   สนามบินที่ได้รับอนุญาตจากกรมการบินพาณิชย์แล้ว

-   เตาเผามูลฝอยขนาด 100 กิโลกรัม ต่อชั่วโมง ซึ่งก่อสร้างเสร็จเรียบร้อยแล้ว
    โดยอยู่ในระหว่างการทดลองเดินระบบ และขออนุญาตประกอบกิจการ

3. โครงการสวนอุตสาหกรรมเครือสหพัฒน์ - ลำพูน

  โครงการสวนอุตสาหกรรมเครือสหพัฒน์ - ลำพูน ตั้งอยู่บนเนื้อที่ประมาณ 1,100 ไร่
  ในเขตตำบลป่าสัก และตำบลเวียงยอง อำเภอเมืองลำพูน จังหวัดลำพูน โครงการฯ
  นี้ได้รับการส่งเสริมการลงทุน จากคณะกรรมการส่งเสริมการลงทุน
  ประเภทกิจการเขตอุตสาหกรรม เขต 3. ซึ่งจัดตั้งขึ้นเมื่อปี 2532
  โดยมีความประสงค์ที่จะให้เป็นแหล่งอุตสาหกรรมที่เกี่ยวกับแรงงานฝีมือเป็นหลัก
  เพื่อให้เข้ากับอุปนิสัย และสภาพแวดล้อมทางภาคเหนือ มีบริษัทเข้ามาประกอบกิจการแล้วประมาณ
  7 บริษัท ในปัจจุบันโครงการฯ นี้ได้จัดระบบสาธารณูปโภค
  เพื่อให้บริการแก่โรงงานของบริษัทที่เข้ามาประกอบกิจการในส่วนแรกเรียบร้อยแล้ว
  ซึ่งประกอบด้วย

-   ระบบบำบัดน้ำเสีย ซึ่งสามารถบำบัดน้ำเสียได้วันละ 6,500 ลูกบาศก์เมตร

-   สถานีไฟฟ้าย่อยของการไฟฟ้าส่วนภูมิภาค ขนาด 50X2 เมกะวัตต์
    ซึ่งอยู่ระหว่างดำเนินการเดินสายจ่ายไฟฟ้า

-   ระบบน้ำอุปโภค และบริโภค จากบ่อน้ำบาดาล

-   สนามบิน ที่ได้รับอนุญาตจากกรมการบินพาณิชย์แล้ว

-   เตาเผามูลฝอย ขนาด 50 กิโลกรัม ต่อชั่วโมง ซึ่งทดลองเดินระบบแล้ว
    แต่อยู่ในระหว่างขอใบอนุญาตประกอบกิจการ

4. โครงการสวนอุตสาหกรรมเครือสหพัฒน์ - ราชบุรี

  โครงการสวนอุตสาหกรรมเครือสหพัฒน์ – ราชบุรี ตั้งอยู่บนเนื้อที่ประมาณ 2,000 ไร่
  ในเขตตำบลน้ำพุ อำเภอเมือง จังหวัดราชบุรี โครงการฯ
  นี้ยังไม่ได้เริ่มดำเนินงานอย่างเป็นทางการ แต่ได้มีการปลูกพืชเศรษฐกิจไว้ เช่น ต้นสัก
  และต้นยูคาลิปตัส

สิทธิประโยชน์ที่ได้รับ

บัตรส่งเสริมการลงทุน

บริษัท สหพัฒนาอินเตอร์โฮลดิ้ง จำกัด (มหาชน)

+---------------------+------------------------------------------------+
| สวนอุตสาหกรรมศรีราชา  |                                                |
+---------------------+------------------------------------------------+
|                     |                                                |
+---------------------+------------------------------------------------+
| วันที่ออกบัตร           | 20 กันยายน 2531                                 |
+---------------------+------------------------------------------------+
| เลขที่บัตรส่งเสริม       | 1098/2531                                      |
+---------------------+------------------------------------------------+
| ฉบับแก้ไขเพิ่มเติม       | 4733/2534 (2-1098/2531) 5 มิถุนายน 2534          |
+---------------------+------------------------------------------------+
|                     | 4322/2535 (3-1098/2531) 17 กุมภาพันธ์ 2535        |
+---------------------+------------------------------------------------+
|                     | 5414/2536 (4-1098/2531) 11 พฤศจิกายน 2536       |
+---------------------+------------------------------------------------+
| กิจการที่ได้รับการส่งเสริม | เขตอุตสาหกรรมประเภท 6.1                         |
+---------------------+------------------------------------------------+
| สิทธิและประโยชน์ที่สำคัญ  | กิจการเขตอุตสาหกรรม                              |
+---------------------+------------------------------------------------+
|                     | 1. ได้รับการยกเว้นภาษีเงินได้นิติบุคคล สำหรับกำไรสุทธิเป็น  |
|                     | เวลา 7 ปี นับแต่วันที่เริ่มมีรายได้และสำหรับ 5 ปี          |
|                     | ถัดมาได้รับลดหย่อนภาษี เงินได้นิติบุคคลใน อัตราร้อยละ 50   |
+---------------------+------------------------------------------------+
|                     | 2. ไม่ต้องนำเงินปันผลไปคำนวณเพื่อเสียภาษีเงินได้         |
|                     | ตลอดระยะเวลาที่ได้รับการยกเว้นภาษีเงินได้นิติบุคคล        |
+---------------------+------------------------------------------------+
|                     | 3.                                             |
|                     | ได                                             |
|                     | ้อนุญาตนำหรือส่งออกนอกราชอาณาจักรเป็นเงินตราต่างประเทศ |
+---------------------+------------------------------------------------+
| เงื่อนไขที่สำคัญ         | 1. มีบุคคลสัญชาติไทยถือหุ้นไม่น้อยกว่าร้อยละ 61           |
+---------------------+------------------------------------------------+
|                     | 2. ขนาดของเขตอุตสาหกรรมไม่น้อยกว่า 500 ไร่          |
+---------------------+------------------------------------------------+
|                     | 3. พื้นที่เขตที่ตั้งโรงงานไม่เกินร้อยละ 65                |
+---------------------+------------------------------------------------+
|                     | 4. สถานที่ตั้งเขตอุตสาหกรรมอำเภอศรีราชา จังหวัดชลบุรี    |
+---------------------+------------------------------------------------+

+---------------------+------------------------------------------------+
| สวนอุตสาหกรรมกบินทร์บุรี |                                                |
+---------------------+------------------------------------------------+
|                     |                                                |
+---------------------+------------------------------------------------+
| วันที่ออกบัตร           | 5 พฤศจิกายน 2536                                |
+---------------------+------------------------------------------------+
| เลขที่บัตรส่งเสริม       | 8060/2536                                      |
+---------------------+------------------------------------------------+
| ฉบับแก้ไขเพิ่มเติม       | 5007/2537 (2-8060/2536) 29 กรกฎาคม 2537        |
|                     |                                                |
|                     | 6467/2543(3-8060/2536) 17 พฤศจิกายน 2543        |
+---------------------+------------------------------------------------+
| กิจการที่ได้รับการส่งเสริม | เขตอุตสาหกรรมประเภท 7.18                        |
+---------------------+------------------------------------------------+
| สิทธิและประโยชน์ที่สำคัญ  | กิจการเขตอุตสาหกรรม                              |
+---------------------+------------------------------------------------+
|                     | 1. ได้รับการยกเว้นภาษีเงินได้นิติบุคคล สำหรับกำไรสุทธิเป็น  |
|                     | เวลา 8 ปี นับแต่วันที่เริ่มมีรายได้และสำหรับ 5 ปี          |
|                     | ถัดมาได้รับลดหย่อนภาษี เงินได้นิติบุคคลใน อัตราร้อยละ 50   |
+---------------------+------------------------------------------------+
|                     | 2. ไม่ต้องนำเงินปันผลไปคำนวณเพื่อเสียภาษีเงินได้         |
|                     | ตลอดระยะเวลาที่ได้ รับการยกเว้นภาษีเงินได้นิติบุคคล       |
+---------------------+------------------------------------------------+
|                     | 3.                                             |
|                     | ได้รับอนุญาตให้หักเงินลงท                            |
|                     | ุนในการติดตั้งหรือก่อสร้างสิ่งอำนวยความสะดวกในอัตราร้อยละ |
|                     | 25 ของเงินลงทุนนอกเหนือจากการหักค่าเสื่อม ราคาปกติ     |
+---------------------+------------------------------------------------+
|                     | 4.                                             |
|                     | ได้อนุญาตนำหรือส่งเงินออกนอกราชอาณาจักรเป็นเงินตราต่าง  |
|                     | ประเทศ                                         |
+---------------------+------------------------------------------------+
| เงื่อนไขที่สำคัญ         | 1 มีบุคคลสัญชาติไทยถือหุ้นไม่น้อยกว่าร้อยละ 70 %          |
+---------------------+------------------------------------------------+
|                     | 2. ขนาดของเขตอุตสาหกรรมไม่น้อยกว่า 500 ไร่          |
+---------------------+------------------------------------------------+
|                     | 3. พื้นที่เขตที่ตั้งโรงงานไม่ต่ำกว่าร้อยละ 60 แต่ไม่เกินร้อยละ |
|                     | 75                                             |
+---------------------+------------------------------------------------+
|                     | 4. สถานที่ตั้งเขตอุตสาหกรรมท้องที่จังหวัดปราจีนบุรี         |
+---------------------+------------------------------------------------+
|                     |                                                |
+---------------------+------------------------------------------------+

+---------------------+------------------------------------------------+
| สวนอุตสาหกรรมลำพูน    |                                                |
+---------------------+------------------------------------------------+
|                     |                                                |
+---------------------+------------------------------------------------+
| วันที่ออกบัตร           | 13 พฤษภาคม 2537                                |
+---------------------+------------------------------------------------+
| เลขที่บัตรส่งเสริม       | 8007/2537                                      |
+---------------------+------------------------------------------------+
| กิจการที่ได้รับการส่งเสริม | เขตอุตสาหกรรมประเภท 7.18                        |
+---------------------+------------------------------------------------+
| สิทธิและประโยชน์ที่สำคัญ  | กิจการเขตอุตสาหกรรม                              |
+---------------------+------------------------------------------------+
|                     | 1. ได้รับการยกเว้นภาษีเงินได้นิติบุคคล สำหรับกำไรสุทธิเป็น  |
|                     | เวลา 8 ปี นับแต่วันที่เริ่มมีรายได้และสำหรับ 5 ปี          |
|                     | ถัดมาได้รับลดหย่อนภาษี เงินได้นิติบุคคลใน อัตราร้อยละ 50   |
+---------------------+------------------------------------------------+
|                     | 2. ไม่ต้องนำเงินปันผลไปคำนวณเพื่อเสียภาษีเงินได้         |
|                     | ตลอดระยะเวลาที่ได้ รับการยกเว้นภาษีเงินได้นิติบุคคล       |
+---------------------+------------------------------------------------+
|                     | 3.                                             |
|                     | ได้รับอนุญาตให้หักเงินลงท                            |
|                     | ุนในการติดตั้งหรือก่อสร้างสิ่งอำนวยความสะดวกในอัตราร้อยละ |
|                     | 25 ของเงินลงทุนนอกเหนือจากการหักค่าเสื่อม ราคาปกติ     |
+---------------------+------------------------------------------------+
|                     | 4.                                             |
|                     | ได้อนุญาตนำหรือส่งเงินออกนอกราชอาณาจักรเป็นเงินตราต่าง  |
|                     | ประเทศ                                         |
+---------------------+------------------------------------------------+
| เงื่อนไขที่สำคัญ         | 1 มีบุคคลสัญชาติไทยถือหุ้นไม่น้อยกว่าร้อยละ 70 %          |
+---------------------+------------------------------------------------+
|                     | 2. ขนาดของเขตอุตสาหกรรมไม่น้อยกว่า 500 ไร่          |
+---------------------+------------------------------------------------+
|                     | 3. พื้นที่เขตที่ตั้งโรงงานไม่ต่ำกว่าร้อยละ 60 แต่ไม่เกินร้อยละ |
|                     | 75                                             |
+---------------------+------------------------------------------------+
|                     | 4. สถานที่ตั้งเขตอุตสาหกรรมท้องที่จังหวัดลำพูน            |
+---------------------+------------------------------------------------+
|                     |                                                |
+---------------------+------------------------------------------------+

(2) การตลาด และภาวะการแข่งขัน

  (ก) นโยบายและลักษณะการตลาด

  1. กลยุทธ์ทางการตลาด

  ประเภทที่ 1. การลงทุน

  บริษัทฯ ประกอบธุรกิจหลักในการลงทุนในบริษัทร่วมในกลุ่ม ดังนั้นผลการดำเนินงาน
  โดยรวมของบริษัทฯ จะขึ้นอยู่กับผลการดำเนินงานของบริษัทร่วมในกลุ่ม ทั้งนี้บริษัทฯ
  จะเป็นผู้กำหนดนโยบายอย่างกว้าง ๆ ให้แก่บริษัทร่วมในกลุ่ม
  โดยจะเน้นกลยุทธ์การตลาดในด้านคุณภาพ และราคาของสินค้า ให้มีความยุติธรรมต่อผู้บริโภค
  ในขณะเดียวกันก็พยายามตรึงราคาสินค้าให้อยู่ในระดับที่ผู้บริโภคยอมรับได้
  โดยบริษัทร่วมในกลุ่มที่มีหน้าที่ในการผลิต จะทำการแสวงหาแหล่งวัตถุดิบที่มีคุณภาพสูง แต่ราคาต่ำ
  รวมทั้งการศึกษา ค้นคว้า วิจัย และพัฒนา ตลอดจนนำเทคโนโลยีใหม่ ๆ เข้ามาใช้ในการผลิต
  เพื่อเพิ่มประสิทธิภาพในการผลิต ทำให้สินค้าของบริษัทในกลุ่มสหพัฒน์มีคุณภาพสูงแต่มีต้นทุนต่ำ
  ซึ่งจะส่งผลให้สินค้าของบริษัทฯ สามารถที่จะเผชิญกับสภาวะการแข่งขันในตลาดได้เป็นอย่างดี
  นอกจากนี้บริษัทฯ ยังได้พัฒนาระบบการขนส่งเพื่อลดต้นทุน
  และกระจายสินค้าไปยังผู้บริโภคได้อย่างรวดเร็ว ปรับปรุงการผลิต
  และการบริการให้ได้มาตรฐาน ISO และได้มีการพัฒนาระบบข้อมูล
  โดยใช้คอมพิวเตอร์มาอย่างต่อเนื่อง ศึกษาติดตามความก้าวหน้า ด้านคอมพิวเตอร์
  เพื่อพัฒนาข้อมูลของบริษัทฯ ให้ทันสมัยตลอดเวลา

  นอกเหนือจากกลยุทธ์ในด้านคุณภาพ และราคาแล้ว
  ช่องทางการจัดจำหน่ายก็เป็นอีกกลยุทธ์หนึ่งที่สำคัญ
  สินค้าของบริษัทร่วมในกลุ่มส่วนใหญ่จะจัดจำหน่ายผ่านบริษัทผู้จัดจำหน่ายในกลุ่ม เช่น บริษัท
  สหพัฒนพิบูล จำกัด (มหาชน) , บริษัท ไอ.ซี.ซี. อินเตอร์เนชั่นแนล จำกัด (มหาชน), บริษัท
  นิวซิตี้ (กรุงเทพฯ) จำกัด(มหาชน) ซึ่งแต่ละบริษัทเหล่านี้ล้วนเป็นช่องทางจัดจำหน่ายที่แข็งแกร่ง
  เนื่องจากมีจุดจำหน่ายสินค้ากระจายอยู่ตามร้านค้า และห้างสรรพสินค้าทั่วประเทศ
  ยิ่งไปกว่านั้นกลุ่มสหพัฒน์ยังมีช่องทางจำหน่ายแบบขายตรง (Direct Sale) เช่น บริษัท
  เบทเตอร์เวย์ (ประเทศไทย) จำกัด และบริษัท วีน จำกัด
  และการเสนอขายผลิตภัณฑ์ทางไปรษณีย์ (Direct – Mail Selling) เช่น บริษัท เบลเมซอง
  (ประเทศไทย) จำกัด นอกจากนี้เนื่องจากสภาวะเศรษฐกิจที่ตกต่ำของประเทศ บริษัทฯ
  ได้พยายามหาช่องทางการจำหน่ายเพิ่มขึ้น
  ซึ่งสินค้าของบริษัทร่วมในกลุ่มส่วนใหญ่เป็นสินค้าที่ผลิตในประเทศไทย และโดยคนไทย

  บริษัทฯ จึงได้จัดงาน Saha Group Export & Trade Exhibition
  ขึ้นเพื่อเป็นการส่งเสริมการส่งออกของบริษัทร่วมในกลุ่ม
  และเพื่อเป็นการส่งเสริมการตลาดภายในประเทศ โดยบริษัทฯ คาดว่าจะจัดงานนี้ขึ้นทุกปี
  นอกจากนี้บริษัทฯ ยังได้จัดทำสัญลักษณ์ Saha Group Thailand Best
  ให้ปรากฏอยู่บนภาชนะหีบห่อสินค้า หรือป้ายราคา รวมทั้งตาม Corner
  ขายสินค้าในห้างสรรพสินค้าต่าง ๆ
  ทั้งนี้เพื่อให้ผู้บริโภคทั่วไปได้รับทราบว่ากำลังใช้สินค้าที่ผลิตในประเทศไทย โดยคนไทย
  และผู้บริโภคที่ใช้สินค้าของบริษัทร่วมในกลุ่มสหพัฒน์อยู่แล้ว จะได้มีความมั่นใจ
  และภูมิใจว่าได้ตอบสนองต่อนโยบายของทางราชการที่เชิญชวนให้คนไทยใช้สินค้าที่ผลิตโดยคนไทย
  ปัจจุบันบริษัทในกลุ่มได้ผลิตสินค้าโดยใช้เครื่องหมาย BSC ซึ่งครอบคลุมสินค้าหลายประเภท
  นับแต่เสื้อผ้า เครื่องหนัง เครื่องสำอาง ปัจจุบันได้เริ่มส่งไปจำหน่ายยังต่างประเทศด้วย

  กลุ่มสหพัฒน์ประกอบด้วยบริษัทผู้ผลิต บริษัทผู้จัดจำหน่าย และบริษัทบริการ
  ลูกค้าหลักของบริษัทผู้ผลิต คือบริษัทร่วมในกลุ่ม และบางส่วนของบริษัททั่วไป
  บริษัทร่วมในกลุ่มจะนำวัตถุดิบเหล่านี้ไปผลิตเป็นสินค้าสำเร็จรูป
  ส่งให้บริษัทผู้จัดจำหน่ายซึ่งจะนำผลิตภัณฑ์ไปจำหน่าย สำหรับบริษัทบริการ
  จะให้บริการแก่ทั้งบริษัทร่วมในกลุ่มและบริษัททั่วไป

  ในส่วนของการจัดการในองค์กร บริษัทฯ วางแผนที่จะกระจายอำนาจการบริหาร
  และความรับผิดชอบในองค์กร
  โดยให้ความสำคัญในเรื่องอำนาจของการตัดสินใจที่เน้นถึงความรวดเร็ว
  และมีประสิทธิภาพเป็นหลัก

  ในส่วนของพนักงาน บริษัทฯ ได้ดำเนินการพัฒนาทรัพยากรมนุษย์มาอย่างต่อเนื่อง
  ไม่ว่าจะเป็นการพัฒนาทางด้านทักษะ และเทคนิคการทำงาน บริษัทฯ
  ได้จัดองค์กรให้มีความกระชับ ลดความซ้ำซ้อนของหน่วยงาน รวมทั้งกระจายงาน
  และความรับผิดชอบให้สายงานต่าง ๆ โดยให้มีอำนาจตัดสินใจกว้างขวางมากขึ้น
  ทั้งนี้เพื่อให้เกิดความคล่องตัวในการบริหาร และการดำเนินงาน

  ข้อได้เปรียบและเสียเปรียบของบริษัท เมื่อเทียบกับคู่แข่งขัน

1.  สินค้าของบริษัทร่วมในกลุ่มสหพัฒน์ เป็นสินค้าที่ได้รับการยอมรับ
    และรู้จักดีในตลาดมาเป็นเวลานาน แต่ผลิตภัณฑ์บางประเภท จะมีการแข่งขันกันเอง
    ทำให้ต้นทุนในการแข่งขันค่อนข้างสูง

2.  สินค้าของบริษัทร่วมในกลุ่มสหพัฒน์ส่วนใหญ่ จะเป็นสินค้าประเภทเครื่องอุปโภคบริโภค
    และมีหลากหลายชนิด ซึ่งได้รับผลกระทบน้อยต่อสภาวะเศรษฐกิจของประเทศในปัจจุบัน

3.  กลุ่มสหพัฒน์ไม่ได้ประกอบกิจการห้างสรรพสินค้า
    ในบางครั้งจึงประสบปัญหาเรื่องพื้นที่ในการวางสินค้า

4.  การดำเนินงานของกลุ่มสหพัฒน์ เป็นไปอย่างมีระบบ
    โดยมีการแยกกลุ่มประเภทของบริษัทร่วมให้มีการดำเนินงานที่ประสานสอดคล้องกัน
    โดยมีทั้งบริษัทผู้ผลิต บริษัทผู้จัดจำหน่าย และบริษัทที่ให้การบริการ

5.  ปัจจุบัน บริษัทต่างประเทศได้เข้ามาประกอบธุรกิจในประเทศไทยมากขึ้น
    บริษัทเหล่านี้มีเงินทุนแข็งแกร่ง เครือข่ายการตลาดที่ใหญ่ กลุ่มสหพัฒน์ซึ่งเป็นธุรกิจของคนไทย
    แม้จะประกอบธุรกิจมาเป็นเวลานาน
    คงจะต้องประสบปัญหาในการที่จะต้องพัฒนาเทคโนโลยีในการผลิต และการจำหน่าย
    เพื่อให้สามารถแข่งขันได้

  ประเภทที่ 2. การเช่าและบริการ

  ลูกค้าส่วนใหญ่ คือ บริษัทร่วมในกลุ่มหรือบริษัทร่วมทุน บริษัทฯ ได้จัดหา

  ผู้เชี่ยวชาญ และผู้ชำนาญการในแต่ละเรื่องที่บริษัทฯ รับเป็นผู้ให้บริการ
  พร้อมทั้งจัดหาที่ปรึกษาที่มีความรู้ความสามารถในเรื่องต่าง ๆ เหล่านั้น
  ไว้ให้บริการแก้ปัญหาให้กับบริษัทร่วมในกลุ่ม โดยพร้อมที่เข้าไปให้ความช่วยเหลือได้ตลอดเวลา
  ซึ่งในเรื่องนี้บริษัทฯ ไม่มีคู่แข่งขันมากนัก ส่วนในด้านสวนอุตสาหกรรมนั้น นอกจากบริษัทฯ
  จะมีที่ดินไว้ขายแล้ว บริษัทฯ
  ยังมีที่ดินและอาคารสำเร็จรูปไว้รองรับบริษัทที่ยังไม่มีความพร้อมในการซื้อที่ดิน โดยให้เช่าที่ดิน
  และอาคารดังกล่าวได้ และสามารถประกอบกิจการได้ทันที

  สำหรับการให้บริการด้านไฟฟ้า และไอน้ำ ลูกค้าส่วนใหญ่ของบริษัทฯ จะเป็นบริษัทร่วมในกลุ่ม
  ที่ประกอบการในโครงการสวนอุตสาหกรรมเครือสหพัฒน์-ศรีราชา
  ซึ่งในการให้บริการด้านกระแสไฟฟ้า
  การแข่งขันที่เกิดขึ้นจะมีแต่เฉพาะกับการไฟฟ้าส่วนภูมิภาคเท่านั้น แต่บริษัทฯ
  จะเน้นในเรื่องของความมั่นคงในระบบของการจ่ายกระแสไฟฟ้า
  ความสะดวกและความรวดเร็วในการให้บริการ และการลดค่าใช้จ่ายค่ากระแสไฟฟ้า
  โดยจะมีส่วนลดค่ากระแสไฟฟ้าให้กับผู้ใช้ไฟฟ้าที่ตกลงทำสัญญาซื้อขายไฟฟ้ากับบริษัทฯ
  เป็นระยะเวลายาว แต่สำหรับในเรื่องของการให้บริการไอน้ำนั้น บริษัทฯ
  มีคู่แข่งแต่เพียงต้นทุนค่าใช้จ่ายในการผลิตไอน้ำของลูกค้า ซึ่งจากการคิดต้นทุนในการผลิตที่ผ่านมา
  ไอน้ำที่ได้จากการผลิตไฟฟ้าจะมีต้นทุนต่ำกว่าที่ลูกค้าผลิตใช้เอง

  ข้อได้เปรียบและเสียเปรียบของบริษัทฯ เมื่อเทียบกับคู่แข่งขัน

1.  บริษัทฯ มีจำนวนลูกค้าที่แน่นอน และมีอัตราการให้บริการด้านไฟฟ้าและไอน้ำ
    ในปริมาณที่เพิ่มขึ้นอย่างต่อเนื่อง หลังจากที่สภาวะเศรษฐกิจเริ่มมีแนวโน้มที่ดีขึ้น

2.  การให้บริการในด้านกระแสไฟฟ้า และไอน้ำ
    เป็นการให้บริการในสถานที่ที่ไม่ห่างไกลจากจุดผลิตกระแสไฟฟ้า ทำให้แรงดันของไฟฟ้า
    และแรงดันของไอน้ำ ไม่ผันผวนมากนัก และการดูแลรักษาระบบสายส่งไฟฟ้า
    และท่อส่งไอน้ำสามารถที่จะทำได้อย่างทั่วถึงตลอดเวลา

3.  การให้บริการเป็นได้โดยสะดวก เนื่องจากไม่มีขั้นตอนมาก และผู้ใช้บริการมีจำนวนไม่มาก
    จึงสามารถที่จะให้บริการได้อย่างรวดเร็ว

4.  ลูกค้าจะได้รับส่วนลดค่าใช้จ่ายบางส่วนจากบริษัทฯ
    ในการตกลงทำสัญญาซื้อขายเป็นระยะเวลายาว

  ประเภทที่ 3. ธุรกิจด้านโครงการสวนอุตสาหกรรม

  บริษัทฯ ได้ดำเนินการในโครงการสวนอุตสาหกรรม โดยเริ่มต้นมาตั้งแต่ปี 2519 และค่อย ๆ
  เติบโตมาด้วยความมั่นคง ซึ่งการดำเนินงานพัฒนาของบริษัทฯ เป็นไปตามมาตรฐานสากล
  โดยเริ่มตั้งแต่คัดเลือกทำเลที่ตั้งที่เหมาะสม การออกแบบ และวางผังโครงการฯ
  การพัฒนาระบบสาธารณูปโภคให้เพียงพอ การควบคุมรักษาสภาพสิ่งแวดล้อมให้อยู่ในสภาพที่ดี
  คัดเลือกบริษัทที่จะเข้ามาประกอบกิจการในโครงการสวนอุตสาหกรรม
  พิจารณาถึงโรงงานที่ไม่ส่งผลกระทบกับสภาพสิ่งแวดล้อม
  หรือจัดให้มีการป้องกันผลกระทบต่อสิ่งแวดล้อมอย่างเข้มงวด
  และมีการติดตามผลการดำเนินงานของโรงงานของบริษัทต่าง ๆ ตลอดเวลา
  และมีการกำหนดพื้นที่สำหรับโรงงานประเภทต่าง ๆ เพื่อง่ายต่อการควบคุม
  โดยบริษัทได้เน้นถึงการรักษาสภาพสิ่งแวดล้อมที่จะไม่ก่อให้เกิดผลกระทบ
  หรือความเสียหายแก่ชุมชนอื่น

  ข้อได้เปรียบและเสียเปรียบของบริษัท เมื่อเทียบกับคู่แข่งขัน

1.  บริษัทฯ ได้ดำเนินการพัฒนาที่ดิน เพื่อการอุตสาหกรรมมาเป็นระยะเวลายาวนาน
    ทำให้เกิดความพร้อมในแต่ละโครงการฯ ของบริษัทฯ ทั้งในด้านทำเลที่ตั้ง
    ความเหมาะสมต่อการใช้ประโยชน์ และระบบสาธารณูปโภคพื้นฐาน

2.  บริษัทฯ มีลูกค้าส่วนใหญ่ เป็นบริษัทร่วมทุนในกลุ่มที่ต้องการขยายกิจการ
    หรือจากนักลงทุนต่างประเทศที่เข้ามาประกอบกิจการร่วมทุนกับบริษัทฯ
    ทำให้สามารถที่จะควบคุมรักษาสภาพสิ่งแวดล้อมได้อย่างเป็นผลดี

3.  การบริการหลังการขายดำเนินงานโดยบริษัทฯ เอง
    ไม่ต้องผ่านขั้นตอนของทางราชการทำให้อำนวยความสะดวกได้อย่างรวดเร็ว
    และไม่ต้องเสียค่าใช้จ่ายมาก

4.  สวนอุตสาหกรรมของบริษัทฯ เป็นของเอกชน
    จึงไม่ได้รับสิทธิบางประการจากการนิคมอุตสาหกรรมแห่งประเทศไทย เช่น
    ต้องอยู่ในความควบคุมของกรมโรงงานอุตสาหกรรม

5.  ลูกค้าของโครงการฯ ส่วนใหญ่เป็นบริษัทร่วมทุนทำให้บริษัทเสียโอกาสในการหาลูกค้าทั่วไป
    แต่ปัจจุบันบริษัทมีนโยบายเปิดเสรีให้บุคคลภายนอกที่สนใจเข้ามาเป็นลูกค้าในโครงการได้

  2. การจำหน่าย และช่องทางการจำหน่าย

  สินค้าที่ผลิตได้จากโรงงานของบริษัทร่วมในกลุ่ม ส่วนใหญ่จะขายให้แก่บริษัทผู้จัดจำหน่ายในกลุ่ม
  เช่น บริษัท สหพัฒนพิบูล จำกัด (มหาชน), บริษัท ไอ.ซี.ซี. อินเตอร์เนชั่นแนล จำกัด
  (มหาชน), บริษัท นิวซิตี้(กรุงเทพฯ) จำกัด (มหาชน) บริษัทผู้จัดจำหน่ายเหล่านี้
  จะจำหน่ายสินค้าให้แก่ร้านค้า ห้างสรรพสินค้า Superstore
  แล้วแต่ว่าช่องทางการจำหน่ายใดจะเหมาะกับสินค้าประเภทใด
  เนื่องจากสินค้าของบริษัทร่วมในกลุ่มมีสินค้าหลากหลายประเภท ซึ่งมีทั้งสินค้าอุปโภคบริโภค
  จึงต้องมีการแยกประเภทของสินค้าในการวางขายตามความต้องการของตลาด

  ส่วนในด้านการขาย หรือให้เช่าพื้นที่ในธุรกิจสวนอุตสาหรรม บริษัทฯ
  จะให้ความสำคัญกับลูกค้าที่ต้องการขยายกำลังการผลิต
  หรือต้องการตั้งหรือย้ายฐานการผลิตไปอยู่ในเขตส่งเสริมการลงทุน
  ซึ่งได้รับคำแนะนำจากบริษัทอื่น ธนาคาร สถาบันการเงินที่บริษัทติดต่อเป็นประจำ
  และผู้ร่วมทุนกับบริษัททั้งในและต่างประเทศ

  นอกจากนี้ การจัดงาน Saha Group Export & Trade Exhibition
  โดยการเชิญชวนลูกค้าต่างประเทศทั้งรายเก่า และรายใหม่ ๆ
  รวมทั้งผู้ประกอบการในประเทศให้เข้าร่วมงาน เพื่อเป็นการพบปะกัน
  และสามารถทำการค้าระหว่างกัน ซึ่งเป็นอีกช่องทางหนึ่งในการเพิ่มการส่งออกให้มากขึ้น
  และยังสามารถที่จะเป็นช่องทางในการร่วมทุน และขยายตลาดภายในประเทศอีกด้วย

3. ลักษณะของลูกค้า

  เนื่องจากผลิตภัณฑ์ที่บริษัทร่วมในกลุ่มสหพัฒน์ผลิตมีหลายประเภท
  ลูกค้าจึงมีลักษณะที่แตกต่างกันไปตามกลุ่มเป้าหมาย
  และความต้องการของตลาดที่มีการเปลี่ยนแปลงตลอดเวลา
  ทำให้ฝ่ายผลิตต้องมีการปรับตัวอยู่เสมอ เพื่อให้สินค้าที่ผลิตออกมานั้นสามารถที่จะจำหน่ายได้
  อย่างไรก็ตามบริษัทผู้จัดจำหน่ายของกลุ่มสหพัฒน์ส่วนใหญ่ประกอบธุรกิจมาเป็นเวลานานและสินค้าที่ผลิตนั้น
  เป็นสินค้าที่มีคุณภาพ และราคายุติธรรม จึงทำให้ความสัมพันธ์ระหว่างบริษัทกับลูกค้าเป็นไปอย่างดี

  และสำหรับธุรกิจบริการ และธุรกิจสวนอุตสาหกรรมของบริษัทนั้น
  ล้วนแต่เป็นบริษัทร่วมในกลุ่มสหพัฒน์ โดยบริษัทฯ จะเป็นผู้ถือหุ้นในบริษัทเหล่านี้
  ซึ่งส่วนใหญ่จะมีสัดส่วนการลงทุนตั้งแต่ร้อยละ 10 ขึ้นไปของทุนจดทะเบียน
  จึงทำให้ความสัมพันธ์ระหว่างกันเป็นไปด้วยดี โดยในระยะเวลา 3 ปี คือ ปี 2541 - 2543
  ลูกค้ารายใหญ่ที่สำคัญประกอบด้วย บริษัท พี.ซี.บี. เซนเตอร์ (ประเทศไทย) จำกัด, บริษัท
  นิสชินฟูดส์ (ไทยแลนด์) จำกัด, บริษัท เฟิสท์ยูไนเต็ดอินดัสตรี จำกัด, บริษัท
  แพนเทคนิเคิลพาร์ท จำกัด, บริษัท โคนิก้า โฟโต้เคม (ประเทศไทย) จำกัด, บริษัท
  ท้อปเทร็นด์แมนูแฟคเจอริ่ง จำกัด, บริษัท เพค อินดัสตรี จำกัด, บริษัท ไทยโคบาชิ จำกัด,
  บริษัท ไทยอาราอิ จำกัด และบริษัท ฮิไรเซมิสึ (ประเทศไทย) จำกัด เป็นต้น
  โดยบริษัทมีรายได้จากลูกค้ารายใหญ่ทั้ง 10 ราย ดังนี้

-   ในปี 2541 มีรายได้คิดเป็น 61.39% ของรายได้ค่าบริการค่าเช่าในสวนอุตสาหกรรม

-   ในปี 2542 มีรายได้คิดเป็น 66.56% ของรายได้ค่าบริการค่าเช่าในสวนอุตสาหกรรม

-   ในปี 2543 มีรายได้คิดเป็น 70.78% ของรายได้ค่าบริการค่าเช่าในสวนอุตสาหกรรม

  (ข) ภาวะอุตสาหกรรม และการแข่งขัน

  1. โครงสร้างของอุตสาหกรรม

  เนื่องจากธุรกิจหลักของบริษัท เป็นธุรกิจเกี่ยวกับลงทุน สินค้าของบริษัทร่วมในกลุ่มสหพัฒน์ที่ผลิต
  และจำหน่ายส่วนใหญ่จะเป็นสินค้าประเภทอุปโภคบริโภค ที่ประกอบด้วย สินค้าประเภท เสื้อผ้า
  เครื่องแต่งกาย เครื่องใช้ในครัวเรือน เครื่องสำอาง รองเท้ากีฬา และเครื่องหนัง
  ซึ่งสินค้าเหล่านี้ส่วนใหญ่ล้วนแต่เป็นผลิตภัณฑ์ที่มีความจำเป็นต่อการดำเนินชีวิตประจำวันที่เป็นที่นิยม
  และรู้จักดีในตลาด ไม่ว่าจะเป็นเสื้อผ้าสุภาพบุรุษ ( Arrow, Guy Laroche, Lacoste )
  เสื้อผ้าสุภาพสตรี ( Itokin , Guy Laroche , Wacoal Blouse ) ชุดชั้นในสตรี (
  Wacoal , Guy Laroche , กุลสตรี ) ถุงน่องสตรี ( Cherilon , Golden Legs )
  เสื้อผ้าเด็ก ( Absorba , Enfant ) เครื่องสำอาง ( Pias , Covermark , La
  Forre, Mistine) บะหมี่กึ่งสำเร็จรูป ( มาม่า , นิสชิน, Myojo ) ผงซักฟอก ( เปา ,
  แฮนด์ฟอร์ซ ) รองเท้ากีฬา ( Pan ) รองเท้ากีฬาเพื่อส่งออก ( Nike , Timberland ,
  K. Swiss , Mark & Spencer , Reebok ) เครื่องหนัง ( Naturalizer, Arrow ,
  Guy Laroche) ขนม และอาหาร (Farmhouse , Bissin , Lotte , คิวพี) เป็นต้น
  แต่เนื่องจากภาวะเศรษฐกิจของประเทศที่ผ่านมา สินค้าบริโภคได้รับผลกระทบน้อยกว่า

  สำหรับสินค้าอุปโภค นับแต่รัฐบาลได้ปรับลดอัตราภาษีมูลค่าเพิ่มจากร้อยละ 10 เหลือร้อยละ 7
  ในเดือนเมษายน 2542
  เพื่อกระตุ้นการใช้จ่ายในประเทศได้ส่งผลให้ความต้องการสินค้าอุปโภคเพิ่มสูงขึ้น
  ความต้องการของผู้บริโภคในประเทศเพิ่มสูงขึ้นอย่างต่อเนื่องส่งผลให้สินค้าต่าง ๆ
  ของบริษัทร่วมในกลุ่มมียอดจำหน่ายสูงขึ้นตามไปด้วย และในปี 2543
  บริษัทร่วมในกลุ่มก็สามารถเพิ่มการส่งออกได้เพิ่มมากขึ้น ประกอบกับค่าเงินบาทได้มีการอ่อนตัวลง
  จึงทำให้ยอดการส่งออกเพิ่มมากขึ้นเช่นกัน

  ในด้านของธุรกิจโครงการสวนอุตสาหกรรม
  ซึ่งปัจจุบันประเทศไทยได้มีการพัฒนาที่ดินในลักษณะของนิคมอุตสาหกรรมเป็นจำนวนมาก
  ทั้งที่อยู่ในความดูแลของภาครัฐบาล และที่เป็นของเอกชน กระจายอยู่ตามภูมิภาคต่าง ๆ
  ของประเทศ
  ผลจากภาวะเศรษฐกิจของประเทศที่เริ่มฟื้นตัวและนโยบายการขายที่ดินให้กับบุคคลภายนอก
  จะทำให้สามารถขายที่ดินได้เพิ่มขึ้น

  ในการประกอบธุรกิจ กลุ่มสหพัฒน์ยึดหลัก “คุณภาพ ซื่อสัตย์ ราคายุติธรรม”
  โดยจะเริ่มจากธุรกิจเล็ก ๆ ศึกษา และวิจัยตลาด เมื่อผู้บริโภคมีความต้องการสินค้ามากขึ้น
  จึงจะขยายกิจการและได้ดำเนินการศึกษา วิจัย ค้นคว้า
  และพัฒนาผลิตภัณฑ์ให้สอดคล้องกับความต้องการของลูกค้าอยู่ตลอดเวลา
  โดยที่กลุ่มสหพัฒน์ได้ร่วมทุนกับคู่ค้าที่ดี ติดต่อกันมาเป็นเวลานาน คู่ค้าได้ให้ความร่วมมือ
  ช่วยเหลือตลอดจนแนะนำผู้ร่วมทุนรายอื่น
  ทำให้กิจการของกลุ่มสหพัฒน์ขยายออกไปอย่างกว้างขวาง ในด้านสินค้าได้ยึดหลักคุณภาพมาตรฐาน
  สร้างสำนึกให้บริษัทร่วมในกลุ่ม ผลิตสินค้าคุณภาพมาตรฐาน
  สำหรับความร่วมมือระหว่างบริษัทร่วมในกลุ่ม ได้เสริมสร้างความเข้าใจซึ่งกันและกัน
  ทำให้ความสัมพันธ์ระหว่างบริษัทร่วมในกลุ่มดำเนินไปด้วยดี

  2. สภาพการแข่งขัน

  วิกฤตเศรษฐกิจที่เกิดขึ้น
  บริษัทร่วมในกลุ่มได้ดำเนินการบริหารสภาพคล่องให้เกิดประสิทธิภาพสูงสุดโดยลดภาระสินค้าคงคลัง
  ลดภาระหนี้สิน จัดทำระบบบัญชี ระบบการจัดส่งสินค้าให้มีประสิทธิภาพมากขึ้น
  ระบบการผลิตจะเน้นการผลิตสินค้าที่มีวงจรการผลิตสั้น
  เพื่อให้เม็ดเงินกลับเข้ามาเร็วทำให้มีสภาพคล่องมากขึ้น
  ไม่ลงทุนในธุรกิจใหม่ที่จะต้องใช้เวลานานในการให้ผลตอบแทน จะเน้นธุรกิจที่มีกำไร
  และเนื่องจากการแข่งขันในอนาคต
  ภายในประเทศจะมีธุรกิจต่างชาติเข้ามาประกอบธุรกิจในประเทศไทยมากขึ้น การที่บริษัทฯ
  เปิดรับนักธุรกิจต่างชาติ โดยเน้นพันธมิตรที่ทำธุรกิจกันมาเป็นเวลายาวนาน
  จะเป็นผลดีในด้านเทคนิคการผลิตสินค้า การตลาด โอกาสทางการค้า การบริหารงาน
  รวมทั้งเงินทุนที่จะใช้ในการขยายงาน และเสริมสร้างศักยภาพให้เข้มแข็ง

  การดำเนินการดังกล่าวข้างต้น ทำให้สินค้าของบริษัทร่วมในกลุ่มยังเป็นผู้นำตลาดเช่น ผลิตภัณฑ์
  “วาโก้” ส่วนคู่แข่งมีของ “Triumph” "Sabina" และอื่น ๆ , บะหมี่สำเร็จรูปตรา “มาม่า”
  ส่วนคู่แข่งมี “ไวไว” “ยำยำ” และอื่น ๆ
  นอกจากนี้บริษัทร่วมในกลุ่มยังผลิตสินค้าในแบรนด์ใหม่ของกลุ่ม ลดการพึ่งพาแบรนด์ต่างประเทศ

  ในปี 2542 ได้เปิดตัวสินค้า BSC (Best Selected Collection)
  ซึ่งจะครอบคลุมสินค้าทุกประเภทที่บริษัทร่วมในกลุ่มผลิต ในระยะแรกเริ่มจาก เสื้อผ้า ชุดชั้นใน
  เพื่อจำหน่ายในประเทศ โดยมุ่งหวังให้เป็น Global Brand ในอนาคต ส่วนในปี 2543
  ได้เริ่มมีการส่งออกไปยังต่างประเทศ และเพิ่มชนิดของผลิตภัณฑ์มากขึ้น เช่น เครื่องสำอาง
  ยาสีฟัน

  สำหรับการส่งออกได้จัดงาน Saha Group Export & Trade Exhibition 4 ปี ติดต่อกัน
  ซึ่งได้รับผลสำเร็จอย่างน่าพอใจ และบริษัทร่วมในกลุ่ม
  ยังได้ใช้เครือข่ายพันธมิตรต่างชาติในการส่งสินค้าไปจำหน่ายต่างประเทศได้อย่างคล่องตัวและมีประสิทธิภาพ

  ในด้านธุรกิจการบริการ การให้บริการของบริษัทฯ ส่วนใหญ่
  เป็นการให้บริการแก่บริษัทร่วมในกลุ่มเท่านั้น จึงมีการดำเนินงานด้านนี้อย่างต่อเนื่อง
  และไม่ประสบปัญหาด้านการแข่งขัน ในด้านธุรกิจสวนอุตสาหกรรม
  เนื่องจากภาวะเศรษฐกิจของประเทศที่กำลังฟื้นตัว และบริษัทฯ
  มีนโยบายที่จะขายที่ดินให้แก่บุคคลภายนอก จึงเกิดการแข่งขันกับนิคมอุตสาหกรรมต่าง ๆ บ้าง
  แต่เนื่องจากวัตถุประสงค์หลักของบริษัทฯ ในธุรกิจด้านสวนอุตสาหกรรมนี้
  เป็นการพัฒนาเพื่อรองรับการขยายตัวของบริษัทร่วมในกลุ่ม
  และเพื่อร่วมลงทุนกับบุคคลอื่นที่ประสงค์ที่จะเข้ามาประกอบกิจการภายในโครงการสวนอุตสาหกรรม
  ทำให้สภาพการแข่งขันที่เกิดขึ้นมีน้อยลง และในระหว่างที่เศรษฐกิจของประเทศประสบปัญหานั้น
  บริษัทฯ ได้ดำเนินการพัฒนา ปรับปรุง และเพิ่มประสิทธิภาพของโครงการสวนอุตสาหกรรมต่าง ๆ
  เช่น การขยายระบบบำบัดน้ำเสีย การจัดสร้างเตาเผามูลฝอย
  และทำการศึกษาวิจัยในด้านการจัดการแก้ไขปัญหาสิ่งแวดล้อม
  ซึ่งจากงานที่ได้ดำเนินการไปแล้วจะเป็นส่วนช่วยในการตัดสินใจของผู้ลงทุนที่ประสงค์จะเข้ามาประกอบกิจการภายในโครงการสวนอุตสาหกรรมของบริษัทฯ
  โดยจะได้รับประโยชน์ตอบแทนที่คุ้มค่ากับการลงทุน

  3. การจัดหาผลิตภัณฑ์หรือบริการ

  เนื่องจากธุรกิจของบริษัทฯ เป็นธุรกิจเกี่ยวกับการลงทุน การเช่าและบริการ
  และธุรกิจด้านสวนอุตสาหกรรม การดำเนินการด้านการผลิต และการจัดหาผลิตภัณฑ์เพื่อจำหน่าย
  จึงมีกรรมวิธีแตกต่างกันไป ซึ่งขึ้นอยู่กับลักษณะของธุรกิจนั้น ๆ โดยแยกออกเป็น

  ประเภทที่ 1. การลงทุน

  บริษัทฯ ได้ร่วมลงทุนในบริษัทต่าง ๆ ซึ่งคาดว่าจะสามารถที่จะให้ผลตอบแทนที่คุ้มค่าต่อการลงทุน
  โดยมีการสรรหาผู้ร่วมลงทุนที่มีคุณภาพ มีเทคโนโลยีใหม่ ๆ และมีประสิทธิภาพในการดำเนินงาน
  โดยบริษัทฯ จะเข้าไปให้ความช่วยเหลือ และให้คำแนะนำ ทั้งในด้านการจัดตั้ง การจัดหาสถานที่
  การขออนุญาตต่าง ๆ จากทางราชการ ตลอดจนการกำหนดนโยบายกว้าง ๆ
  เพื่อให้การดำเนินการบรรลุตามเป้าหมายที่กำหนดไว้ โดยบริษัทฯ มีผู้เชี่ยวชาญ
  และผู้ชำนาญการในด้านต่าง ๆ ที่พร้อมจะให้ความช่วยเหลือ และให้คำแนะนำ
  รวมตลอดถึงการที่จะเข้าไปช่วยบริหารให้สามารถที่จะดำเนินงานไปในแนวทางที่ถูกต้อง
  และในเรื่องที่เกี่ยวกับสถานที่ที่จะจัดตั้ง บริษัทฯ
  ก็มีที่ดินเป็นของตนเองที่บริษัทได้จัดสร้างเป็นสวนอุตสาหกรรมอยู่แล้ว พร้อมที่จะขาย
  หรือให้เช่าเพื่อประกอบกิจการดังกล่าว ซึ่งเป็นส่วนช่วยให้การดำเนินการเป็นไปได้อย่างรวดเร็ว
  และประหยัดเวลาของการดำเนินงานลงได้อย่างมาก ทำให้สามารถที่จะดำเนินการผลิตสินค้า
  และสามารถสร้างผลกำไรได้ในเวลาที่รวดเร็ว

  ประเภทที่ 2. การเช่าและบริการ

  บริษัทฯ ได้จัดที่ดินและอาคารสำเร็จรูปในโครงการสวนอุตสาหกรรมไว้รองรับบริษัทที่ต้องการเช่า
  นอกจากนั้นบริษัทฯได้จัดเตรียมบุคลากรทั้งในด้านการบัญชี ด้านกฎหมาย ด้านการต่างประเทศ
  และด้านอื่น ๆ เพื่อไว้ให้บริการแก่บริษัทต่าง ๆ ทั้งบริษัทร่วมในกลุ่มสหพัฒน์ และบริษัทอื่น ๆ
  ที่ประสบปัญหาและไม่สามารถที่จะแก้ปัญหาดังกล่าวได้
  ซึ่งจะก่อให้เกิดความรวดเร็วและเพิ่มประสิทธิภาพในการดำเนินงานของบริษัทเหล่านั้น
  และในเรื่องของลิขสิทธิ์ และเครื่องหมายการค้าของผลิตภัณฑ์ที่มีชื่อเสียงในต่างประเทศ บริษัทฯ
  ได้เป็นผู้ติดต่อจัดหาสำหรับสินค้าที่ได้รับความนิยม และมีความต้องการทั้งตลาดในประเทศ
  และในตลาดโลกเพื่อให้มีความหลากหลายในประเภทของสินค้า
  ซึ่งจะสามารถที่จะก่อให้เกิดรายได้จากผลการผลิตเพิ่มขึ้น ตลอดจนการที่จะสร้างลิขสิทธิ์
  และเครื่องหมายการค้าของตนเองขึ้นมาใหม่ให้เป็นที่ยอมรับของตลาดทั่วไป
  เพื่อลดต้นทุนในเรื่องลิขสิทธิ์ของการผลิตสินค้า

  ประเภทที่ 3. ธุรกิจด้านโครงการสวนอุตสาหกรรม

  บริษัทฯ ได้จัดดำเนินการในโครงการสวนอุตสาหกรรม โดยได้มีการเตรียมที่ดินจำนวนไม่ต่ำกว่า
  1,000 ไร่ โดยมีหลักเกณฑ์ในการพิจารณา ได้แก่ ทำเลที่ตั้ง แหล่งน้ำ สาธารณูปโภคต่าง ๆ
  นโยบาย และข้อกำหนดต่าง ๆ ของทางราชการ ดำเนินการออกแบบ และวางผังโครงการ
  ศึกษาผลกระทบสิ่งแวดล้อม
  และกำหนดความต้องการในการขยายตัวของบริษัทร่วมภายในกลุ่มสหพัฒน์
  โดยในการพัฒนาที่ดินดังกล่าวดำเนินการในลักษณะที่จะเป็นการพัฒนาเป็นขั้น ๆ
  ซึ่งขึ้นอยู่กับความต้องการในการใช้ประโยชน์ให้คุ้มค่า โดยไม่ให้เกิดการสูญเปล่าในการลงทุน
  และในการพัฒนาดังกล่าว บริษัทฯ ได้ว่าจ้างบริษัทร่วมในกลุ่มเป็นผู้ดำเนินการ
  ซึ่งก่อให้เกิดการจ้างงานขึ้นภายในกลุ่มของบริษัทฯ โดยจัดให้มีระบบสาธารณูปโภคอย่างครบถ้วน
  เพียงพอต่อความต้องการของบริษัทที่ประสงค์จะเข้ามาประกอบกิจการ ซึ่งในปัจจุบันบริษัทฯ
  ได้จัดทำโครงการสวนอุตสาหกรรมเครือสหพัฒน์ขึ้นมา 4 โครงการ คือ
  โครงการสวนอุตสาหกรรมเครือสหพัฒน์-ศรีราชา,
  โครงการสวนอุตสาหกรรมเครือสหพัฒน์-กบินทร์บุรี,
  โครงการสวนอุตสาหกรรมเครือสหพัฒน์-ลำพูน
  และโครงการสวนอุตสาหกรรมเครือสหพัฒน์-ราชบุรี
  และเพื่อเพิ่มความมั่นคงในระบบจำหน่ายไฟฟ้าให้แก่ผู้ประกอบการในโครงการสวนอุตสาหกรรมเครือสหพัฒน์ -
  ศรีราชา บริษัทฯ จึงได้จัดบริการด้านกระแสไฟฟ้า
  ให้แก่บริษัทที่ดำเนินงานในโครงการสวนอุตสาหกรรมแห่งนี้ตั้งแต่ปี 2542

ผลกระทบต่อสิ่งแวดล้อม

วัตถุประสงค์หลักในการดำเนินโครงการสวนอุตสาหกรรมเครือสหพัฒน์
คือเพื่อเป็นการรองรับการขยายตัวทางเศรษฐกิจ และเป็นการพัฒนาแบบยั่งยืน
ซึ่งปัญหาสิ่งแวดล้อมเป็นปัญหาสำคัญ
เนื่องจากภายในโครงการสวนอุตสาหกรรมจะประกอบไปด้วยโรงงานของบริษัทต่าง ๆ
เป็นจำนวนมาก อันเป็นต้นเหตุของปัญหาสิ่งแวดล้อม บริษัทฯ
ได้ตระหนักดีถึงความสำคัญของปัญหานี้ซึ่งมีการควบคุมโดยกรมโรงงานอุตสาหกรรม
กระทรวงอุตสาหกรรม จึงได้ดำเนินการพัฒนา กำหนดมาตรการ แนวทาง
และวิธีการในการดำเนินงานต่าง ๆ โดยได้มีการจัดตั้งหน่วยงานของบริษัทฯ ขึ้นมาเพื่อรับผิดชอบ
จัดรวบรวมข้อมูล ทดลอง และวิจัย เพื่อควบคุม และป้องกันให้การดำเนินงานของโครงการฯ
ไม่ก่อให้เกิดผลกระทบต่อสิ่งแวดล้อม และรักษาสิ่งแวดล้อมให้อยู่ในสภาพที่ดีตลอดไป
ตามมาตรฐานที่กรมโรงงานกำหนด เช่น ค่าความสกปรก (BOD) ของน้ำที่ได้รับการบำบัดแล้ว
จะมีค่า BOD ไม่เกิน 10 มิลลิกรัมต่อลิตร
ซึ่งจะน้อยกว่าค่าตามมาตรฐานของกรมโรงงานอุตสาหกรรม ที่กำหนดไว้ไม่เกิน 20 มิลลิกรัมต่อลิตร

  การดำเนินงานในด้านสิ่งแวดล้อมของแต่ละโครงการฯ

  1. โครงการสวนอุตสาหกรรมเครือสหพัฒน์-ศรีราชา

ระบบบำบัดน้ำเสีย

  โครงการสวนอุตสาหกรรมเครือสหพัฒน์-ศรีราชา ได้จัดสร้างระบบบำบัดน้ำเสียส่วนกลาง แบบ
  Activated Sludge ซึ่งสามารถที่จะบำบัดน้ำเสียได้ประมาณวันละ 5,000 ลูกบาศก์เมตร
  และได้ทำการขยายระบบบำบัดน้ำเสียเพิ่มขึ้นเป็นวันละ 7,500 ลูกบาศก์เมตร ในกลางปี พ.ศ.
  2542 ซึ่งเพียงพอที่จะสามารถรองรับปริมาณน้ำเสียที่ปล่อยออกจากโรงงานต่าง ๆ
  เข้าสู่ระบบบำบัดน้ำเสียส่วนกลาง โดยบริษัทฯ มีข้อกำหนดให้บริษัทต่าง ๆ
  ที่เข้ามาประกอบกิจการภายในโครงการฯ จะต้องมีระบบบำบัดน้ำเสียในเบื้องต้น
  ก่อนที่จะปล่อยน้ำทิ้งเหล่านั้นลงสู่ระบบบำบัดน้ำเสียส่วนกลาง และมีการควบคุมค่าความสกปรก
  (BOD) ของแต่ละโรงงาน ถ้าเกินจากมาตรฐานที่ทางโครงการฯ กำหนด
  ก็จะต้องเสียค่าใช้จ่ายตามค่าความสกปรก (BOD) ที่กำหนดไว้
  ซึ่งเป็นการช่วยลดภาระในการบำบัดน้ำเสียของระบบบำบัดน้ำเสียส่วนกลางได้ส่วนหนึ่ง

  ในปัจจุบัน น้ำเสียที่ได้รับการบำบัดจากระบบบำบัดน้ำเสียส่วนกลางแล้ว บริษัทฯ
  ได้นำน้ำนั้นกลับเข้ามาใช้รดต้นไม้ภายในโครงการฯ
  ซึ่งเป็นการช่วยลดค่าใช้จ่ายในการจัดหาน้ำสำหรับการบำรุงรักษาต้นไม้ลงได้เป็นอย่างมาก
  และเป็นการช่วยลดผลกระทบจากการปล่อยน้ำที่ได้รับการบำบัดแล้วลงสู่แหล่งน้ำสาธารณะ

  ในอนาคต บริษัทฯ
  จะทำการปรับปรุงคุณภาพนำทิ้งที่ได้รับการบำบัดจากระบบบำบัดน้ำส่วนกลางแล้ว
  กลับมาใช้เป็นน้ำดิบ หรือน้ำใช้ภายในโรงงานอีกครั้งหนึ่ง

  การกำจัดขยะมูลฝอย

  ปัญหาขยะมูลฝอยเป็นปัญหาสำคัญประการหนึ่งที่ก่อให้เกิดผลกระทบต่อสิ่งแวดล้อมเป็นอย่างมาก
  ในปัจจุบันโครงการสวนอุตสาหกรรมเครือสหพัฒน์-ศรีราชา มีวิธีการในการกำจัดขยะมูลฝอย
  โดยมูลฝอยทั่วไป รวมทั้งมูลฝอยจากกระบวนการผลิตที่ได้คัดแยกเอามูลฝอยอันตรายออกแล้ว
  จะมอบหมายให้เทศบาลตำบลแหลมฉบังเข้ามาจัดเก็บ และนำไปกลบฝังตามวิธีการของเทศบาล
  ส่วนมูลฝอยที่เป็นของเสียอันตราย จะมอบหมายให้บริษัท
  บริหารและพัฒนาเพื่อการอนุรักษ์สิ่งแวดล้อม จำกัด (GENCO) เข้ามาเป็นผู้ดำเนินการ
  และในปัจจุบันนี้ บริษัทฯ
  กำลังดำเนินการศึกษาในเรื่องการจัดสร้างเตาเผามูลฝอยในขนาดที่เหมาะสมกับปริมาณขยะที่เกิดขึ้นภายในโครงการฯ
  และจะได้ทำการก่อสร้างและใช้งานต่อไป

การตรวจวัดคุณภาพอากาศ และเสียง

  โครงการสวนอุตสาหกรรมเครือสหพัฒน์ - ศรีราชา ได้ทำการว่าจ้างบริษัท
  อีสเทิร์นไทยคอนซัลติ้ง 1992 จำกัด
  ซึ่งเป็นผู้จดทะเบียนเป็นผู้ตรวจสอบจากกรมโรงงานอุตสาหกรรม และเป็นที่ยอมรับโดยทั่วไป
  ให้เป็นผู้เข้ามาดำเนินการตรวจวัดคุณภาพอากาศ และเสียง ปีละ 2 ครั้ง ซึ่งผลที่ได้ทุกครั้ง
  ไม่เกินเกณฑ์มาตรฐานที่กรมโรงงานอุตสาหกรรมกำหนด และในปี 2544 นี้ บริษัทฯ
  ได้จัดดำเนินการโครงการปลอดฝุ่นขึ้น
  โดยได้เริ่มการทดลองวิธีการลดปัญหาฝุ่นละอองที่เกิดขึ้นบริเวณถนนภายในโครงการเป็นอันดับแรก
  และต่อไปจะได้ทำการตรวจสอบปริมาณฝุ่นที่เกิดจากขบวนการผลิตของแต่ละโรงงานภายในโครงการฯ
  โดยจะแจ้งให้แต่ละโรงงานดำเนินการแก้ไข
  และเข้าไปมีส่วนในการให้คำแนะนำหรือช่วยเหลือทางด้านวิชาการ

  2. โครงการสวนอุตสาหกรรมเครือสหพัฒน์ - กบินทร์บุรี

ระบบบำบัดน้ำเสีย

  โครงการสวนอุตสาหกรรมเครือสหพัฒน์-กบินทร์บุรี ได้จัดแบ่งระบบบำบัดน้ำเสียออกเป็น 2
  ลักษณะ คือ

1.  ระบบบำบัดน้ำเสียชุมชนส่วนกลาง สามารถที่จะบำบัดน้ำเสียได้ประมาณวันละ 8,000
    ลูกบาศก์เมตร โดยเป็นการนำน้ำเสียที่เกิดจากกิจกรรมของพนักงานในการอุปโภค
    และบริโภคภายในโรงงาน และน้ำเสียจากชุมชนภายในโครงการฯ
    โดยจะถูกรวบรวมโดยท่อรับน้ำทิ้งชุมชน และเข้าสู่ระบบบำบัดน้ำเสียชุมชนส่วนกลาง
    เมื่อได้รับการบำบัดแล้วจะปล่อยลงสู่แหล่งน้ำสาธารณะต่อไป

2.  ระบบบำบัดน้ำเสียโรงงานส่วนกลาง สามารถที่จะบำบัดน้ำเสียได้ประมาณวันละ 8,000
    ลูกบาศก์เมตร ซึ่งเป็นระบบบำบัดน้ำเสียที่เกิดจากการผลิต
    โดยในปัจจุบันมีปริมาณน้ำเสียที่เข้าสู่ระบบ ประมาณ 2,500 – 3,500 ลูกบาศก์เมตร ต่อวัน
    น้ำทิ้งที่ได้รับการบำบัดแล้วจะไหลเข้าสู่บ่อเก็บกักของโครงการ เพื่อนำมาใช้ประโยชน์ต่อไป

  ในปัจจุบัน น้ำทิ้งที่ได้รับการบำบัดแล้วจากทั้ง 2 ระบบ บริษัทฯ
  กำลังดำเนินการศึกษาวิจัยในการนำน้ำทิ้งดังกล่าวกลับมาใช้ประโยชน์อีกครั้งหนึ่งซึ่งบริษัทได้ว่าจ้าง
  บริษัท อีสเทิร์นไทยคอนซัลติ้ง 1992 จำกัด ดำเนินการมาตั้งแต่ปี พ.ศ. 2539
  ในการทดลองด้านการเกษตรเช่น การปลูกข้าว การปลูกข้าวโพด การเลี้ยงปลา
  และการทำปุ๋ยหมัก ตลอดจนการทดลองทำอิฐซีเมนต์ผสมตะกอน ซึ่งการดำเนินการทั้งหมดนี้
  อยู่ในระหว่างการเปรียบเทียบอัตราการเจริญเติบโต ผลผลิตต่อไร่
  และความคุ้มทุนในการดำเนินงาน ซึ่งจะก่อให้เกิดผลประโยชน์แก่ชุมชนในบริเวณใกล้เคียง
  และที่สำคัญอีกประการหนึ่ง คือ ในปี พ.ศ. 2541 บริษัทฯ
  ได้ให้สถาบันวิจัยวิทยาศาสตร์และเทคโนโลยีแห่งประเทศไทย (วท)
  ทำการศึกษาประเมินประสิทธิภาพระบบบำบัดน้ำเสียโรงงานส่วนกลาง
  โดยนำน้ำทิ้งที่ได้รับการบำบัดแล้วไปใช้ในแปลงปลูกพืชแบบผสมผสาน ในที่ดินของบริษัทฯ

การกำจัดขยะมูลฝอย

  เนื่องจากโครงการสวนอุตสาหกรรมเครือสหพัฒน์ - กบินทร์บุรี
  ยังมีโรงงานเข้าไปประกอบกิจการไม่มาก และแต่ละโรงงานมีปริมาณมูลฝอยไม่มากนัก
  ซึ่งได้ให้เทศบาลตำบลเมืองเก่า เป็นผู้ดำเนินการมาตั้งแต่ต้นนั้น ในปัจจุบัน บริษัทฯ
  ได้จัดสร้างเตาเผามูลฝอย ขนาด 100 กิโลกรัม ต่อชั่วโมง เสร็จเรียบร้อยแล้ว
  ซึ่งขณะนี้อยู่ระหว่างการทดลองระบบ และขอรับใบอนุญาตประกอบกิจการ

การตรวจวัดคุณภาพอากาศ และเสียง

  ทางโครงการสวนอุตสาหกรรมเครือสหพัฒน์ - กบินทร์บุรี ได้มีการตรวจวัดคุณภาพอากาศ
  และเสียง เป็นประจำอย่างต่อเนื่อง นับตั้งแต่เริ่มโครงการเป็นต้นมา ปีละ 2 ครั้ง
  ซึ่งผลที่ได้ทุกครั้งไม่เกินเกณฑ์มาตรฐาน

  3. โครงการสวนอุตสาหกรรมเครือสหพัฒน์-ลำพูน

ระบบบำบัดน้ำเสีย

  โครงการสวนอุตสาหกรรมเครือสหพัฒน์- ลำพูน
  ได้จัดสร้างระบบบำบัดน้ำเสียส่วนกลางสามารถที่จะทำการบำบัดน้ำเสียได้ประมาณวันละ 6,500
  ลูกบาศก์เมตร ซึ่งจะเพียงพอต่อการรองรับปริมาณน้ำเสียในโครงการฯ ได้
  โดยในปัจจุบันน้ำเสียที่ผ่านเข้าระบบมีปริมาณน้อยมาก
  เนื่องจากยังมีจำนวนโรงงานที่เข้าไปประกอบกิจการจำนวนน้อย
  และแต่ละโรงงานก็มีปริมาณน้ำเสียไม่มากนัก
  และโรงงานส่วนใหญ่เป็นโรงงานที่ใช้ฝีมือแรงงานในการตัดเย็บเสื้อผ้า

การกำจัดขยะมูลฝอย

  โครงการสวนอุตสาหกรรมเครือสหพัฒน์ - ลำพูน ได้ก่อสร้างเตาเผามูลฝอย ขนาด 50 กิโลกรัม
  ต่อชั่วโมง โดยเป็นเตาเผามูลฝอยแบบควบคุมอากาศ
  เสร็จเรียบร้อยและได้ทำการทดลองระบบไปแล้ว
  ขณะนี้อยู่ในระหว่างขอรับใบอนุญาตประกอบกิจการ

การตรวจวัดคุณภาพอากาศและเสียง

  ทางโครงการสวนอุตสาหกรรมเครือสหพัฒน์-ลำพูน ได้มีการตรวจวัดคุณภาพอากาศ และเสียง
  เป็นประจำอย่างต่อเนื่อง นับแต่เริ่มโครงการเป็นต้นมา ในอัตราปีละ 2 ครั้ง
  ซึ่งผลที่ได้ทุกครั้งไม่เกินเกณฑ์มาตรฐาน

(4) งานที่ยังไม่ได้ส่งมอบ

ไม่มี